ድርጅቱ 6 ነጥብ 5 ሚሊዮን ኩንታል እህል ለገቢያ ሊያቀርብ ነው
 ገቢያን ለማረጋጋት በተያዘው የበጀት ዓመት 6 ነጥብ 5 ሚሊዮን ኩንታል እህል ለገቢያ ለማቅረብ ማቀዱን የኢትዮጵያ የእህል ንግድ ድርጅት አስታወቀ፡፡   ድርጅቱ የእህል ምርቶችን ከአገር ውስጥ አምራቾች በመግዛት ለአምራቹ የገቢያ እድልን በመፍጠር የገበሬውን የእህል ማምረት ፍላጎት እንዲያድግና አስተማማኝ ገበያ የሚያገኝበትን ሁኔታ የመፍጠር፣ ለሸማቹ ህብረተሰብ የእህል ዋጋን የማረጋጋት እንዲሁም ቡና፣ የቅባት እህልና ጥራጥሬ ለውጪ ገበያ በማቅረብ የውጪ ምንዛሪ ለአገሪቱ የማስገኘት ተግባርና ኃላፊነት ተሰጥቶታል፡፡   ከላይ የተጠቀሱትን ኃላፊነቶች ከመወጣት አንጻር የሚሰራቸውን ሥራዎች ግልጽ፣ ፈጣንና የበለጠ ተደራሽ ለማድረግ ከደንበኛና ባለድርሻ አካላት ጋር የግማሽ ቀን የምክክር መድረክ ዛሬ በግዮን ሆቴል አካሂዷል፡፡ በምክክር መድረኩ ላይ የድርጅቱ ዋና ሥራ አስኪያጅ አቶ ብርሃኔ ሃይሉ እንዳሉት ድርጅቱ በ2006 የበጀት ዓመት የተረጋጋ ዋጋ እንዲኖር 6 ነጥብ 5 ሚሊዮን ኩንታል እህል ከገር ውስጥና ከውጪ አገር በማስገባት ለገቢያ ያቀርባል፡፡ድርጅቱ የተሰጠውን ገብያ የማረጋጋት ተግባር በብቃት ለመወጣትም በ2005 የበጀት ዓመት 6 ሚሊዮን ኩንታል ስንዴ ለዱቄት ፋብሪካዎችና ሌሎች ተጠቃሚ አካላት ማሰራጨቱን ሥራ አስኪያጁ ተናግረዋል፡፡የምክክር መድረኩ ዋና አላማ ደንበኞች ከድርጅቱ የሚፈልጉት አገልግሎት በጥራት፣ በተገቢው መጠንና በእውቀት እንዲያገኙ አመቺ ሁኔታን በመፍጠር የድርጅቱን የአገልግሎት አሰጣጥ ይበልጥ ለማሳደግ፣ የተከሰቱ ችግሮችም ካሉ ለይቶ ለማውጣትና መፍትሄ ለመስቀመጥ መሆኑን አቶ ብርሃኔ ተናግረዋል፡፡  ለግማሽ ቀን በተካሄደው የምክክር መድረክ ላይ ከተለያዩ መንግስታዊና መንግስታዊ ካልሆኑ ድርጅቶች የተወከሉ፣ ደንበኞችና ባለድርሻ አካላት መሳተፋቸውን ዋልታ ኢንፎርሜሽን ማዕከል ዘግቧል፡፡  